Nog 'n vrou in Oos-Kaap ontvoer | Maroela Media
'n 25-jarige vrou van Jeffreysbaai in die Oos-Kaap is Maandag deur drie verdagtes gekaap en ontvoer, enkele dae nadat Jayde Panayiotou van Port Elizabeth ontvoer en vermoor is.
Ao. Gerda Swart, polisiewoordvoerder, het aan Maroela Media gesê die vrou is in 'n parkeerarea in Da Gamaweg deur drie verdagtes oorval en in die kattebak van haar VW Polo Vivo ingeboender. Die verdagtes het met haar in die motor rondgery voordat hulle haar later langs die R102 afgelaai en weggejaag het.
"Die slagoffer het die voorval by die polisie aangemeld nadat sy by 'n plaaslike hospitaal behandel is," het Swart gesê. Sy het gesê die slagoffer het kneusplekke aan haar gesig opgedoen. Die vrou het versoek dat haar naam nie bekendgemaak word nie.
Die Polo Vivo is Dinsdagmiddag rondom 14:30 verlate in Wavecrest, Jeffreysbaai gevind. Die polisie se forensiese span is na die toneel geroep om bewysstukke te versamel.
Aanklagte van ontvoering, kaping en aanranding word ondersoek.
Panayiotou, 'n onderwyser van Port Elizabeth, se liggaam is verlede week Woensdag in 'n afgeleë gebied naby die Kwanobuhle-township buite Uitenhage gevind. Sy het Dinsdag voor die Stellen Glen-veiligheidskompleks in Kabega Park gestaan en wag vir haar vriendin toe sy verdwyn het.